บลจ.ฟินันซ่าส่งกองทุนสั้นจ่าย3.2%ต่อปี
บลจ.ฟินันซ่า เปิดขายกองทุนตราสารหนี้ลงทุนในประเทศ ผสมฝากเงินนอก อายุ 6 ดือน ผลตอบแทน 3.2% ต่อปี
17 มิ.ย. 2554

บลจ.ฟินันซ่า เปิดขายกองทุนตราสารหนี้ลงทุนในประเทศ ผสมฝากเงินนอก อายุ 6 ดือน ผลตอบแทน 3.2% ต่อปี 
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า เปิดเผยว่า  บริษัทออกกองทุนเปิดฟินันซ่าตราสารหนี้พลัส 6เดือน4 (FAM FIP 6M4) ให้ประมาณการผลตอบแทน 3.2 % ต่อปีอายุประมาณ 6 เดือน เสนอขายถึงวันที่ 21 มิ.ย.2554 ผู้ที่สนใจสามารถจองซื้อขั้นต่ำ 2,000 บาท
กองทุนจะพิจารณาลงทุนในตราสารแห่งหนี้ ตราสารทางการเงินและหรือเงินฝากของภาครัฐและภาคเอกชน ทั้งในประเทศและต่างประเทศ  โดยกองทุนนี้จะลงทุนในเงินฝากธนาคารต่างประเทศสกุลเงินหยวน ที่ส่งมอบที่ฮ่องกง (CNH) ได้แก่ ธนาคาร ICBC, CITIBANK, BARCLAYS BANK สาขาฮ่องกง  ตั๋วแลกเงินบริษัท ดับเบิ้ลเอ บริษัท บัตรกรุงไทยและบริษัท อุตสาหกรรมโรจนะ, บริษัทหลักทรัพย์เอเซียพลัส, บริษัท ภัทรลีสซิ่ง, และบริษัท พฤกษา เรียลเอสเตท และตั๋วเงินคลังหรือพันธบัตรธนาคารแห่งประเทศไทย  อัตราผลตอบแทนมีการป้องกันความเสี่ยงจากอัตราแลกเปลี่ยนสกุลเงิน CNH เป็นเงินบาทแล้ว
ทั้งนี้ เมื่อครบกำหนดการลงทุนบริษัทจะรับซื้อคืนหน่วยลงทุนอัตโนมัติ  โดยจะจัดให้มีการรับซื้อคืนหน่วยลงทุนส่วนที่เหลือทั้งหมดของกองทุนนี้เพื่อใช้ในการสับเปลี่ยนไปยังกองทุนเปิดฟินันซ่าเพิ่มพูนทรัพย์ (FAM VF) หรือกองทุนรวมตลาดเงินอื่นภายใต้การจัดการของบริษัทจัดการของผู้ถือหน่วยลงทุนทุกรายโดยอัตโนมัติ